檄菖蒲
作者：釋居簡
朝代：宋

paragraphs: 陶器承崑珉，獵獵散綠絲。
飲以一杯水，卒歲長如斯。
露葉矗鋒鍔，霜根蟠嶮巇。
昌陽欲論功，十駕不得追。
松柏脚踏土，並驅仍背馳。
寒苦我所安，泉石皆聞知。
豈意泉石間，得此償心期。
澡濯冀懷新，疏剪貴適宜。
芳潔日以薄，潜逐炎涼移。
謂我水太清，汝便清漣漪。
抑我水太渾，古井非污池。
孤根要特立，晚節須堅持。
貞姿或不返，終當怨尤誰。
春葩與秋薌，擅美固有時。
西風一摇落，不死將安之。
亦足觀物化，亦足爲箴規。